Η απόφαση επέτρεψε την προσχώρηση της Ευρωπαϊκής Κοινότητας (νυν της Ευρωπαϊκής Ένωσης) στη Συνδιάσκεψη της Χάγης για το ιδιωτικό διεθνές δίκαιο (HCCH)*. Ο σκοπός της HCCH συνίσταται στην προοδευτική ενοποίηση των κανόνων ιδιωτικού διεθνούς δικαίου* στις συμμετέχουσες χώρες. Η ΕΕ συμμετέχει στην HCCH ως πλήρες μέλος. Η παρούσα απόφαση δεν είναι δεσμευτική για τη Δανία, η οποία έχει ρήτρα εξαίρεσης από τον χώρο ελευθερίας, ασφάλειας και δικαιοσύνης και συμμετέχει αυτοτελώς. Η ΕΕ κατέθεσε δήλωση αρμοδιότητας (παράρτημα II), η οποία προσδιορίζει τα ζητήματα για τα οποία της παραχωρείται αρμοδιότητα από τις χώρες της ΕΕ (πλην της Δανίας). Αυτά αποτελούν μέτρα στον τομέα της δικαστικής συνεργασίας σε αστικές υποθέσεις που έχουν διασυνοριακές επιπτώσεις και είναι απαραίτητα για την ορθή λειτουργία της εσωτερικής αγοράς. Επιπλέον, η ΕΕ έχει εξωτερικές αρμοδιότητες, εκ των οποίων ορισμένες είναι αποκλειστικές, όπως διευκρινίζει η νομολογία του Δικαστηρίου της Ευρωπαϊκής Ένωσης. Οι συμβάσεις της HCCH, για παράδειγμα στους τομείς διεθνούς δικαιοδοσίας, αναγνώρισης και εκτέλεσης αποφάσεων σε αστικές και εμπορικές υποθέσεις, μπορούν να εμπίπτουν σε αυτές τις αρμοδιότητες. Σε άλλη δήλωση (παράρτημα III), η ΕΕ ανέλαβε να εξετάσει εάν είναι προς το συμφέρον της η προσχώρηση στις υφιστάμενες συμβάσεις της Χάγης που υπάγονται στην αρμοδιότητά της.